
Az Ovi-Sport Program vizsgálata néhány debreceni óvodában

Kulcsszavak: Ovi-Sport Program; óvodapedagógusok; mozgás
A pályamű témaválasztását az indokolja, hogy az Ovi-Sport Program 2011. évi indulása óta több mint 500 óvodában van jelen, így az eltelt több, mint egy évtizedben számos gyakorlati tapasztalattal lettek gazdagabbak a résztvevő intézmények, melyek vizsgálatáról kevés kutatás született.
Célunk, hogy a feltáró, pilot jellegű kutatás során néhány debreceni óvoda óvodapedagógusainak (N=52) megkérdezésével ismereteket szerezzünk az Ovi-Sport Program gyakorlati megvalósulásának körülményeiről, melyek további kutatási alapot szolgáltathatnak a témában.
Jelen pályamű felépítését tekintve két fő tartalmi egységre épül: az elméleti rész megírását követően a kutatási eredményeinket ismertettük, melyek alapján levontuk a legfőbb konklúziókat.
Az elméleti fejezetben, miután bemutattuk az alapfogalmakat és a jogszabályra vonatkozó hátteret, a mozgás helyét tisztáztuk az óvodai életben, szoros összefüggésben az óvodáskorúakra vonatkozó életkori sajátosságokkal. Az elméleti fejezet utolsó alfejezetében kerül sor az Ovi-Sport Program bemutatására.
A dolgozat célja volt, hogy információkat gyűjtsön az Ovi-Sport Programmal kapcsolatos gyakorlati tapasztalatokról, melyek akár további kutatások kiindulópontjaként szerepelhetnek.
Kutatásunk eredményeképpen több hasznos megállapítás is megfogalmazódott: a megkérdezettek véleménye szerint az Ovi-Sport Program sikeressége az óvodapedagógusok szakmai elhivatottságán múlik, amelyet a támogató környezet, a továbbképzési rendszer, az edzői kapcsolatok, és az információcserét segítő platformok tehetnek még hatékonyabbá. Sikerült megfogalmazni még az óvodapedagógusok véleménye alapján az Ovi-Sport Program erősségeit és a gyakorlatuk alapján fejlesztést vagy támogatást igénylő területeket.
Elgondolásunk szerint jelen pályamű összességében nagy lépést tett meg az Ovi-Sport Program szélesebb körű megismeréséhez. Az elméleti háttér bemutatását követően az empirikus kutatásunkkal tudtunk igazolni néhány megállapítást, emellett további kérdéseket tártunk fel, amelyek megválaszolásához további kutatómunkák lesznek szükségesek a jövőben. 



